INFORMATĪVAIS ZIŅOJUMS
par sabiedrības ar ierobežotu atbildību “Daugavpils reģionālā slimnīca” amatpersonu atbildības izvērtēšanu

I. Ievads

Informatīvais ziņojums sagatavots, pamatojoties uz Ministru kabineta 2024. gada 26. novembra sēdes protokola Nr. 50 51. § 4. punktu, ar kuru Veselības ministrijai sadarbībā ar Viedās administrācijas un reģionālās attīstības ministriju uzdots pēc valsts līdzdalības iegūšanas sabiedrībā ar ierobežotu atbildību “Daugavpils reģionālā slimnīca” (turpmāk – DRS) un ārējā audita gala ziņojuma rezultātu saņemšanas nodrošināt kapitālsabiedrības amatpersonu atbildības izvērtēšanu.
Ziņojuma mērķis ir sniegt Ministru kabinetam  informāciju par: 
· DRS finanšu un saimnieciskās darbības situāciju (vērtējamais periods līdz 2023. gada 31. decembrim);
· ārējā audita secinājumiem un ieteikumiem;
· DRS valdes un padomes amatpersonu atbildības izvērtēšanas procesu un rezultātiem;
· jau veiktajiem un plānotajiem pasākumiem finanšu situācijas stabilizēšanai un pārvaldības uzlabošanai;
· turpmāko kapitāla daļu turētāju uzraudzības mehānismiem.

II. Vispārīgā informācija

DRS ir lielākais daudzprofilu stacionārs ārpus Rīgas un viens no nozīmīgākajiem veselības aprūpes pakalpojumu sniedzējiem Latgales reģionā. DRS nodrošina plaša spektra sekundārā un atsevišķu terciārā līmeņa veselības aprūpes pakalpojumus – neatliekamo medicīnisko palīdzību, stacionāro ārstēšanu un ambulatoros pakalpojumus – Daugavpils valstspilsētas, Augšdaugavas, Krāslavas, Preiļu un citu novadu iedzīvotājiem, kā arī pilda nākamā aprūpes līmeņa funkcijas pacientiem, kas tiek pārvesti no citām reģionālajām slimnīcām.
DRS darbojas vairākas specializētas nodaļas (tai skaitā kardioloģijas, neiroloģijas, onkoloģijas, traumatoloģijas, intensīvās terapijas, infekciju un tuberkulozes, dzemdniecības, pediatrijas un citas), kuru sniegtie pakalpojumi ir kritiski nozīmīgi visas Latvijas austrumu daļas iedzīvotājiem. Līdz ar to DRS ir uzskatāma par ārstniecības iestādi ar stratēģisku nozīmi gan valsts drošības, gan sabiedrības veselības nodrošināšanas kontekstā.
DRS loma īpaši spilgti izpaudās Covid-19 pandēmijas laikā, kad DRS bija viena no galvenajām ārstniecības iestādēm valstī, kas nodrošināja Covid-19 pacientu stacionāro ārstēšanu. Liels pacientu skaits un ilgstoša darbība paaugstinātas slodzes apstākļos būtiski ietekmēja DRS finanšu rādītājus un izmaksu struktūru, kā arī radīja nepieciešamību strauji pielāgot personāla un infrastruktūras nodrošinājumu.
Vienlaikus DRS ir klasificēta vispārējās valdības sektorā un tās darbība tieši ietekmē vispārējās valdības budžeta bilanci. 
Ņemot vērā DRS stratēģisko nozīmi Latgales reģiona un visas valsts veselības aprūpes sistēmā, kā arī būtisko valsts budžeta ieguldījumu DRS finanšu situācijas stabilizēšanā, amatpersonu atbildības izvērtēšana un turpmāko pārvaldības pasākumu caurskatāmība ir būtiska sabiedrības uzticēšanās nodrošināšanai.

III. Informācija par DRS un valsts līdzdalības iegūšanu

Pirms valsts līdzdalības iegūšanas DRS kapitāla daļu turētāji bija Daugavpils valstspilsētas pašvaldība, Augšdaugavas novada pašvaldība un Rīgas Stradiņa universitāte. 2024. gadā, balstoties uz minēto pašvaldību lēmumiem par kapitāla daļu nodošanu bez atlīdzības valsts īpašumā, kā arī Ministru kabineta rīkojumu[footnoteRef:1] par valsts līdzdalības iegūšanu un valsts budžeta līdzekļu ieguldīšanu pamatkapitālā, Veselības ministrija kļuva par DRS kapitāla daļu turētāju un kapitālsabiedrības dalībnieku ar izšķirošu ietekmi. [1:  Par valsts līdzdalību sabiedrībā ar ierobežotu atbildību "Daugavpils reģionālā slimnīca"] 

Vienlaikus ar kapitāla daļu iegūšanu tika atbalstīts valsts budžeta līdzekļu ieguldījums DRS pamatkapitālā finanšu situācijas stabilizēšanai, paredzot šos līdzekļus galvenokārt iepriekšējo periodu saistību pret piegādātājiem segšanai. Valsts līdzdalība DRS nodrošina ne tikai turpmāku slimnīcas darbības nepārtrauktību, bet arī ļauj ieviest vienotus kvalitātes, drošības un finanšu pārvaldības standartus atbilstoši valsts politikas mērķiem veselības aprūpes jomā.

IV. Finanšu un saimnieciskās darbības situācija

Ārējais audits un DRS finanšu pārskati (līdz 2023. gada 31. decembrim) liecināja, ka DRS finanšu situācija pēdējos gados ir būtiski pasliktinājusies. Sākot ar 2022. gadu, ir fiksēti ievērojami zaudējumi un negatīvas rentabilitātes rādītāji. 2022. un 2023. gadā zaudējumi sasniedza apmēru, kas radīja augstu maksātnespējas risku, būtiski pieauga īstermiņa saistības un parādi piegādātājiem.
Galvenie finanšu grūtību cēloņi:
· ievērojams valsts apmaksāto stacionāro pakalpojumu apjoma samazinājums pēc Covid-19 pandēmijas beigām, tostarp Nacionālā veselības dienesta līguma apjoma un atsevišķu maksājumu par pakalpojumiem samazinājums;
· ļoti augsts personāla izmaksu īpatsvars (vidēji ap 77 procentiem no neto apgrozījuma), kas strauji pieauga pandēmijas laikā un turpināja būt augsts arī pēc papildu finansējuma samazināšanās;
· būtisks materiālu un medikamentu izmaksu pieaugums, kā arī energoresursu sadārdzinājums, kas 2022. gadā izraisīja komunālo pakalpojumu izdevumu pieaugumu vairāk nekā divkārt;
· nepietiekama naudas plūsma īstermiņa saistību segšanai, kā rezultātā ievērojami pieauga parādi piegādātājiem un darbuzņēmējiem.
Ārējais audits norādīja, ka, apvienojoties augstām personāla, materiālo un komunālo pakalpojumu izmaksām ar samazinātiem ieņēmumiem, ir izveidojusies situācija, kurā DRS finanšu darbība vērtējama kā finansiāli nestabila un pastāvēja būtisks finanšu saistību neizpildes risks.
Vienlaikus jāatzīmē, ka kopš 2023. gada beigām jaunā valde ir īstenojusi vairākus finanšu stabilizācijas pasākumus – optimizētas slodzes un personāla struktūra, pārskatīti līgumi ar piegādātājiem, uzlabota finanšu plānošana un kontrole. 2024. gada starpperiodu pārskati liecina par zaudējumu un kreditoru parādu pakāpenisku samazināšanos, tomēr kopējā naudas plūsma joprojām bija negatīva, un DRS darbības nepārtrauktības riski bija vērtējami kā augsti.

Izvērtējot DRS finansiālo darbību 2024. un 2025. gadā, pamatojoties uz DRS gada pārskatos sniegto informāciju, secināms, ka DRS valdes īstenotie izdevumu optimizācijas pasākumi, kuru mērķis bija stabilizēt sabiedrības finansiālo situāciju, nav devuši sagaidāmo rezultātu, un DRS finansiālā situācija turpina pasliktināties.
DRS likviditāte 2025. gadā, salīdzinot ar 2024. gadu, ir turpinājusi pasliktināties un vērtējama kā kritiski zema. To apliecina kopējais likviditātes rādītājs 0,46 apmērā, kas norāda uz būtiskām grūtībām segt īstermiņa saistības un iespējamiem maksātspējas riskiem. Vienlaikus DRS maksātspējas rādītāji norāda uz augstu finanšu risku – saistību īpatsvars bilancē veido 69,5 %, bet saistību attiecība pret pašu kapitālu sasniedz 2,28, kas liecina par ievērojamu saistību slogu un augstu finanšu atkarību.
Lai gan DRS pamatdarbības naudas plūsma 2025. gadā salīdzinājumā ar 2024. gadu būtiski uzlabojusies par 4,0 milj. euro jeb 108,6%, tādējādi veidojot 0,3 milj. euro, tomēr tas nav pietiekami, lai segtu DRS ikmēneša izdevumus, kas 2026. gadā vidēji veidos ~5,0 milj. euro, t.sk. atlīdzība vidēji ~3,1 milj. euro. Lai nodrošinātu pamatdarbības izdevumu segšanu, DRS kompensē naudas līdzekļu nepietiekamību ar Nacionālā veselības dienesta piešķirtajiem avansa maksājumiem veselības aprūpes pakalpojumu nodrošināšanai, kas ilgtermiņā nav labs risinājums un situāciju neuzlabo.
Lai gan DRS pamatdarbības naudas plūsma 2025. gadā, salīdzinot ar 2024. gadu, ir būtiski uzlabojusies par 4,0 milj. euro jeb 108,6 %, sasniedzot 0,3 milj. euro, tās apmērs joprojām nav pietiekams DRS ikdienas darbības finansēšanai.
Vienlaikus, vērtējot DRS amatpersonu atbildību kopsakarā ar tekošo DRS finansiālo stāvokli, jāņem vērā tas, ka DRS saskaņā ar Publiskas personas kapitāla daļu un kapitālsabiedrību pārvaldības likuma 24.1 panta pirmās daļas 2. punktu pēc savas darbības būtības un dibināšanas mērķiem klasificējama kā no publiskas personas atkarīga nekomerciāla publiskas personas kapitālsabiedrība, kuras ieņēmumus galvenokārt veido valsts budžeta finansējums noteiktā apjoma valsts apmaksāto veselības aprūpes pakalpojumu nodrošināšanai, kas nesedz pakalpojumu sniegšanas faktiskās izmaksas pilnā apmērā un neļauj veidot uzkrājumus nepieciešamajiem infrastruktūras uzlabošanas pasākumiem pietiekamā apjomā. 
Ņemot vērā pašlaik spēkā esošo valsts apmaksāto veselības aprūpes pakalpojumu finansēšanas modeli, DRS valdes iespējas kompensēt radušos zaudējumus un stabilizēt sabiedrības finansiālo situāciju, īstenojot vienīgi izdevumu optimizācijas pasākumus, ir būtiski ierobežotas. Turklāt jānorāda, ka bez papildu valsts budžeta finansējuma piešķiršanas regulārā kārtībā, vienlaikus pārskatot arī līgumos noteikto pakalpojumu apjomu un finansējuma nosacījumus, DRS finansiālās situācijas būtiska uzlabošana ir objektīvu  apstākļu dēļ ierobežota.

V. Ārējā audita secinājumi un ieteikumi

2024. gada oktobrī DRS saņēma Grant Thornton Baltic SIA veikta ārējā audita gala ziņojumu, kura mērķis bija izvērtēt DRS finanšu stāvokli, materiāli tehnisko nodrošinājumu un organizatorisko darbību, tostarp pārvaldības un iekšējās kontroles sistēmu.
Audits konstatēja vairākas būtiskas problēmas un riskus:
· nozīmīgus finanšu zaudējumus un negatīvu pašu kapitālu 2023. gadā;
· nepietiekamu finanšu plānošanu un budžeta kontroles mehānismus;
· pārmērīgi augstas darbaspēka izmaksas salīdzinājumā ar ieņēmumiem;
· neefektīvu materiāli tehnisko resursu pārvaldību un nepietiekamu uzraudzību;
· nepietiekami attīstītu iekšējās kontroles sistēmu un risku pārvaldību;
· Covid‑19 pandēmijas ilgtermiņa ietekmi uz izmaksu struktūru un finanšu plūsmām.
Vienlaikus ārējais audits sniedza ieteikumus finanšu plānošanas un uzraudzības stiprināšanai, personāla struktūras un darba slodžu optimizācijai, līgumu pārvaldības pilnveidei, iekšējās kontroles un risku vadības sistēmas stiprināšanai, kā arī efektīvākas resursu izmantošanas nodrošināšanai. DRS valde ir uzsākusi minēto ieteikumu ieviešanu, izstrādājot un ieviešot iekšējos regulējumus un rīcības plānus.

VI. Amatpersonu atbildības izvērtēšanas process

Pēc ārējā audita gala ziņojuma saņemšanas un valsts līdzdalības iegūšanas DRS Veselības ministrija kā kapitāldaļu turētājs uzdeva DRS padomei un valdei veikt amatpersonu atbildības izvērtēšanu. 2025. gada 29. septembrī Veselības ministrija organizēja sanāksmi, kurā piedalījās DRS dalībnieki, DRS valde un padome, kā arī Viedās administrācijas un reģionālās attīstības ministrija. Sanāksmē tika izskatīts DRS valdes ziņojums (pielikumā) par ārējā audita secinājumiem un plānotajiem pasākumiem trūkumu novēršanai.
Izvērtēšanas procesā tika ņemti vērā:
· ārējā audita gala ziņojuma secinājumi un ieteikumi;
· iepriekšējās un esošās valdes darbības dokumentālais pamatojums un pieņemtie lēmumi;
· padomes kā uzraudzības institūcijas loma un veiktā uzraudzība;
· galvenā dalībnieka (Daugavpils valstspilsētas pašvaldības) informētība par DRS finanšu stāvokli pirms valsts līdzdalības iegūšanas;
· normatīvais regulējums par valdes un padomes locekļu atbildību.
No DRS valdes ziņojuma un ārējā audita secinājumiem izriet, ka DRS finanšu grūtības galvenokārt bija saistītas ar objektīviem ārējiem faktoriem – Covid‑19 pandēmijas radīto ilgstošo ietekmi, strauji pieaugošām personāla un materiālu izmaksām, energoresursu sadārdzinājumu, ārstniecības personāla trūkumu reģionā un valstī noteikto tarifu apmaksu. Lai nodrošinātu pakalpojumu nepārtrauktību, DRS bija jāuztur paplašināta personāla struktūra un jāuzņemas papildu izmaksas, kuras netika pilnībā kompensētas ar ieņēmumu pieaugumu.

VI.1. Krimināltiesiskā atbildība

Krimināltiesiskās atbildības kontekstā 2023. gada nogalē policijā ir ierosināta lieta par DRS iekšējiem celtniecības darbiem, kuru veikšanai tika piesaistītas fiziskas personas uzņēmumu līgumu ietvarā. Šobrīd DRS rīcībā nav informācijas par šī kriminālprocesa virzību. 




VI.2. Civiltiesiskā atbildība

Saskaņā ar Komerclikuma 169. pantu valdes loceklis ir atbildīgs par zaudējumiem, kas nodarīti sabiedrībai ar viņa prettiesisku rīcību vai nolaidību. Lai iestātos civiltiesiskā atbildība, nepieciešams konstatēt:
· konkrētu prettiesisku rīcību vai nolaidību;
· tiešu cēloņsakarību starp šo rīcību un nodarītajiem zaudējumiem;
· zaudējumu apmēru;
· vainu (nodomu vai neuzmanību).
Ņemot vērā, ka šobrīd nav stājies spēkā notiesājošs spriedums ierosinātajā krimināllietā, šobrīd nav pamata konstatēt, ka iepriekšējā valde būtu rīkojusies prettiesiski vai ar rupju nolaidību tādā apmērā, kas būtu tiešs un noteicošs DRS finanšu zaudējumu cēlonis. Konstatētās nepilnības finanšu plānošanā, budžeta kontroles mehānismos un risku vadībā ir vērtējamas kā pārvaldības kvalitātes jautājumi.
Iespējamā civiltiesiskā atbildība tiks aktualizēta atbilstoši ierosinātās krimināllietas rezultātiem.

VI.3. Iespējamais interešu konflikta risks 

Izvērtēšanas procesā tika identificēts interešu konflikta risks, jo DRS padome darbojās arī iepriekšējās valdes pilnvaru laikā un īstenoja uzraudzības funkciju. Lai nodrošinātu objektivitāti un mazinātu iespējamo interešu konfliktu, amatpersonu atbildības izvērtēšana tika balstīta uz neatkarīga ārējā auditora secinājumiem, kā arī tika iesaistīta valde, kas stājās amatā 2023. gada 20. oktobrī. 
DRS padome ir atzinusi, ka iepriekšējās valdes darbībā pastāvēja nepilnības finanšu plānošanā un kontroles mehānismos, taču nav konstatējusi tādus faktus, kas pamatotu civiltiesiskas atbildības iestāšanos. 

VII. Veiktie pasākumi un turpmākā rīcība

Kopš 2023. gada DRS ir īstenoti vairāki būtiski pasākumi finanšu un pārvaldības situācijas uzlabošanai:
· ieviesta stingrāka finanšu kontrole un budžeta uzraudzība, uzlabota vadības atskaišu sistēma;
· optimizēta personāla struktūra un darba slodzes, samazināts slodžu skaits un pārskatīta atlīdzības politika;
· uzlabota līgumu pārvaldības sistēma un iepirkumu uzraudzība;
· stiprināta iekšējās kontroles un risku pārvaldības sistēma;
· panākta vienošanās ar lielākajiem kreditoriem par parādu restrukturizāciju un maksājumu grafikiem;
· nodrošināta regulāra finanšu atskaišu sniegšana padomei un kapitāldaļu turētājiem.
DRS valde ir apņēmusies izstrādāt un kapitāldaļu turētājiem iesniegt detalizētu rīcības plānu ārējā audita ieteikumu ieviešanai, paredzot konkrētus pasākumus, termiņus, atbildīgās amatpersonas un sasniedzamos rezultātu rādītājus, kā arī nodrošināt ceturkšņa atskaites par plāna īstenošanas progresu.
Veselības ministrija kā vairākuma kapitāla daļu turētāja sadarbībā ar pārējiem DRS kapitāla daļu turētājiem, sākot ar 2026. gada 1. jūliju, kad DRS padome tiks likvidēta un padomes funkcijas pārņems dalībnieku sapulce, nodrošinās gaidu vēstules un vidēja termiņa darbības stratēģijas projekta izstrādi un apstiprināšanu, pirms tam saņemot koordinācijas institūcijas atzinumu.
Turpmāk finanšu uzraudzības stiprināšanai dalībnieku sapulcēs tiks regulāri izskatīts kārtējā gada budžets, starpperiodu pārskati par trīs, sešiem un deviņiem mēnešiem, tostarp iepirkumu plānu izpilde un saistību pret piegādātājiem dinamika.

VIII. Secinājumi

1. Veselības ministrija sadarbībā ar Viedās administrācijas un reģionālās attīstības ministriju ir nodrošinājusi Ministru kabineta protokola Nr. 50 51. § 4. punktā paredzēto DRS amatpersonu atbildības izvērtēšanas procesu.
2. Ārējais audits un DRS valdes ziņojums apliecina, ka DRS finanšu grūtības galvenokārt ir saistītas ar objektīviem ārējiem apstākļiem – Covid-19 pandēmijas ilgtermiņa ietekmi, būtisku personāla un materiālo izmaksu pieaugumu, energoresursu sadārdzinājumu un reģionālajām īpatnībām.
3. Konstatētas nepilnības finanšu plānošanā, budžeta kontroles mehānismos un iekšējās kontroles sistēmā, kas jau tiek novērstas, stiprinot pārvaldību un uzraudzību.
4. Veicot civiltiesiskās atbildības izvērtējumu saskaņā ar Komerclikuma prasībām, šobrīd nav konstatēti pietiekami pierādījumi par konkrētu prettiesisku rīcību vai rupju nolaidību no iepriekšējās valdes locekļu puses, kas būtu tiešs DRS finanšu zaudējumu cēlonis un pamatotu civiltiesiskas prasības celšanu.
5. Krimināltiesiskās atbildības kontekstā policijā ir ierosināta lieta par DRS iekšējiem celtniecības darbiem iepriekšējās valdes darbības laikā, kuru veikšanai tika piesaistītas fiziskas personas uzņēmumu līgumu ietvarā.
6. Šā brīža DRS valde ir uzsākusi būtiskus pasākumus finanšu situācijas stabilizēšanai un pārvaldības uzlabošanai, tai skaitā ārējā audita ieteikumu ieviešanu un finanšu disciplīnas stiprināšanu.
7. Lai nodrošinātu ilgtermiņā stabilu un ilgtspējīgu DRS darbību, būtiska ir konsekventa audita ieteikumu ieviešana, finanšu disciplīnas ievērošana un veselības aprūpes pakalpojumu organizēšana atbilstoši valsts veselības politikas mērķiem.

IX. Priekšlikumi

Ņemot vērā iepriekš minēto, Veselības ministrija lūdz Ministru kabinetu pieņemt zināšanai informatīvo ziņojumu par SIA “Daugavpils reģionālā slimnīca” amatpersonu atbildības izvērtēšanas rezultātiem.


Veselības ministrs 								Hosams Abu Meri
